Hof hoor oor e-tol-wetgewingArgieffoto Mmusi Maimane, woordvoerder van die DA, sê die party het die hof genader aangesien die Wysingswetsontwerp op Vervoerwette en Verwante Sake, die sogenaamde e-tolwet, foutiewelik deur die parlement goedgekeur en deur president Jacob Zuma onderteken is. Maimane sê indien die saak suksesvol is sal die wetgewing terug na die parlement verwys word en sal daar ŉ tweede keer daaroor gedebatteer moet word. Maimane sê hulle gaan aanvoer dat die wet foutiewelik deur die Nasionale Vergadering as ŉ artikel 75-wetsontwerp (wat slegs in die parlement debatteer word) aangedui is, en nie ŉ artikel 76-wetsontwerp (wat in die parlement en provinsies debatteer word) nie. Hy sê indien die DA die saak in die hooggeregshof wen sal die aangeleentheid onmiddellik na die konstitusionele hof verwys word. Die Vryheidsfront Plus het die DA intussen van ‘politieke opportunisme’ beskuldig en sê die DA se hofaansoek is op die VF Plus se argumente oor die geldigheid van die e-tolwet gegrond. Die VF Plus se hofaansoek in die Gautengse hooggeregshof in Desember 2013 om die geldigheid van die e-tolwet op ‘n dringende basis te oorweeg en ‘n interdik teen die inwerkingstelling daarvan te bekom, is van die hand gewys. Die VF Plus het die hofaansoek daarna op die gewone rol laat plaas en die saak sal binnekort aangehoor word.